Impogini iatanai Jeso Garireaku,
ikantaketari irirori yogari kamantantatsirira tera irishineventenkani itimira.
Antari yogonketapaakara Garireaku yagaigavakerityo timaigatsirira kara ishineventaigavakarira,
iaigakititari iriroegi aikiro Jerosarenku yogavisaigutirora Pasekoa ovashi ineaigakeri yovetsikagetakera posante terira oneimagetenkani.
Impogini ipiganaa Jeso Kanaaku ariotari kara ipegakagakarora nia vino okyara.
Aiño paniro inampina koveenkari itimake Kaperenaoku,
imantsigavagetake itomi.
Impo irirori ikemakotavakerira Jeso ipokakera Garireaku iponiakara Joreaku iatake itonkivoavakarira ikantakerira iriatakera ivankoku irovegaaterira itomi,
panikyatari inkamanake.
Yogari Jeso ikanti:
—Viroegi garira pineaigana novetsikagetakera terira oneimagetenkani ogakagaiganakempira kavako garatyo pikematsaigana.
Ikanti irirori:
—Tsamepage tekyara inkame notomi.
Ikantiri Jeso:
—Maika piatae vegaa pitomi.
Irirori ikematsatakeri ovashi iatai.
Iroro iataira panikyara irogonketaempa ivankoku itonkivoaigavakari ironampiria ikantaigavakeri:
—Vegaa pitomi.
Irirori ikantaigiri:
—¿Tyara inake poreatsiri yoveganaara?
Ikantaigiri:
—Chapi choekyanira itsunkatseitanake oga ikenake ishavogatanai yoveganaara.
Ovashi isuretanakaro ariotari choekyanira itsunkatseitanake ikantakerira Jeso:
“Vegaa pitomi.”
Impo ovashi ikantake:
“Arisanoniroro inti tigankakeri Tasrointsi.”
Ario ikañoigaka aikiro maganiro magimoigiririra.
Pitetanaka yovetsiki Jeso terira oneimagetenkani iponiakara Joreaku iataira Garireaku.